### Beslutningstema

I denne sag skal det besluttes, om den reviderede Dagtilbuds- og Skolepolitik kan godkendes.

### Historik

Børn- og Skoleudvalget gav den 7. november input til revidering af den eksisterende Dagtilbuds- og Skolepolitik. I december-mødet besluttedes det at sende den reviderede politik i høring, hvorefter sagen skulle til genbehandling efter høring i marts-mødet.

### Sagsfremstilling

Forvaltningen har modtaget følgende høringssvar.

[adresse]

Ungdomsskolen har ingen bemærkninger.

[adresse]

Bestyrelsen har ingen bemærkninger til politikkens indhold. Dog ønsker bestyrelsen ikke, at det bliver en bestyrelsesopgave at godkende handleplanerne.

Løgumkloster Distriktsskole

Bestyrelsen er enig i politikkens formål, værdier og intentioner. Dog er det en bekymring, at der er mange indsatser.

Bestyrelsen har vanskeligt ved at se sammenhængen til øvrige politikker f.eks. den Sammenhængende Børne-, Familie og Ungepolitik. Ligeledes ses ingen økonomisk understøttelse af politikken.

Medarbejdersiden savner inddragelse i politikkens tilblivelse og oplever ikke, det er synligt, hvordan politikken er fremkommet.

Skolebestyrelsen mener ikke, det er meningsfuldt at lave handleplaner for så mange indsatser, der allerede er i gang. Desuden mener bestyrelsen ikke, det er en bestyrelsesopgave at godkende handleplaner.

[adresse]

Bestyrelsen ønsker, at det nævnes, at Dagtilbuds- og Skolepolitikken er underlagt den Sammenhængende Børne-, Familie og Ungepolitik.

Desuden ønsker bestyrelsen indført en sætning om, at der er sammenhæng mellem de kommunale målsætninger og indsatser.

Man ønsker sig et endnu tydeligere fokus på, at alle børn skal have ret til at være i et inkluderende fællesskab.

Bestyrelsen ønsker, at hver indsats kan indarbejdes i eksisterende handleplaner.

[adresse]

Bestyrelsen finde politikken relevant og vedkommende.

Bestyrelsen peger på forskellen mellem dagtilbud og skole, når det kommer til "afsæt i anerkendt forskning" (side 4).

Sprogligt finder bestyrelsen uenshed i formuleringerne på de to områder; dagtilbudsområdet er formuleret i bydeform, mens skoleområdet er formuleret i fremtid (side 4). Bestyrelsen foreslår, de to områder samstemmes således: "dagtilbud sikrer...", "dagtilbud styrker...", "dagtilbud arbejder...", "folkeskolen udfordrer...", "folkeskolen mindsker...", "tilliden til og trivslen i folkeskolen styrkes..." (side 4).

Bestyrelsen finder, at der er mange indsatser, og finder det ikke klart, om alle gælder for både dagtilbud og skole. Hvis det er tanken, at alle indsatsområder gælder for både dagtilbud og skole, mener bestyrelsen, at "Inkluderende, eksperimenterende lærings- og udviklingsmiljøer" bør kombineres med "Læringsmiljøer". Det sammenflettede område bør derefter flyttes op i nærheden af "Trivsel og Sundhed".

"Overgange" læser bestyrelsen som omhandlende overgangen mellem dagtilbud og skole. Bestyrelsen mener, der bør lægges vægt på alle overgange i barnets institutionsliv.

Bestyrelsens ser frem til at arbejde med de relevante handleplaner.

Område Løgumkloster og Toftlund

Bestyrelsen bakker op om politikken. Dog mener bestyrelsen ikke, godkendelse af handleplaner bør ligge her.

Område Skærbæk

Bestyrelsen finder politikken overskuelig og letforståelig og ikke for detaljeret.

Bestyrelsen mener ikke, godkendelse af handleplaner bør ligge her. Desuden fremhæver bestyrelsen, at læreplanstemaerne, retningslinjer for overgange og nu dagtilbuds- og skolepolitikken overlapper hinanden, og at der forlanges unødig dokumentation.

Område Tønder

Bestyrelsen ønsker det præciseret, at det er et ledelsesansvar, at der udarbejdes handleplaner for de enkelte indsatsområder.

Man fremhæver, at det ikke tidligere har været en opgave for områdelederen, at udarbejde handleplaner for alle områder. Desuden ses indsatsområderne tilgodeset i Den styrkede pædagogiske læreplan.

Bestyrelsen mener ikke, det er en bestyrelsesopgave at godkende handleplanerne.

Den danske Børnehave i Løgumkloster

Bestyrelsen mener, der i forhold til Digital dannelse og deltagelse bør skeles til Børns Vilkårs anbefalinger for brug af digitale medier i vuggestuer og børnehaver. Der kan eventuelt differentieres mellem aldersgrupper.

FagMED Skoler og Dagtilbud

Fra Medarbejdersiden peges på, at politikken er meget overordnet og kortfattet.

Endvidere ses det, at SFO og dagpleje mangler som beskrevet område.

Fra Ledersiden ses udfordringer omkring kravet om handleplaner til godkendelse i skolebestyrelserne.

Implementering af indsatsområder kan være et krav, men godkendelse ses at være for indgribende. Skolebestyrelser arbejder med principper.
Dagtilbud påpeger, at man har de styrkede pædagogiske læreplaner som overordnet ramme og dermed ikke ser behov for yderligere handeplaner og indsatser. Bestyrelserne arbejder også her med principper.

Der er generel opmærksomhed på mulighederne for at leve op til kravene - herunder rammer og økonomi.

Tina Lauridsen og Familie, Ungeindsatsen

Punktet drøftet og der er ingen bemærkninger til politikken overordnet set, men der er et ændringsforslag til følgende formulering;

” … Det betyder, at børn oplever en systematisk overgang, der imødekommer barnets potentialer bedst muligt. …” ændres til; ” … Det betyder, at børn oplever en systematisk overgang, der imødekommer barnets potentialer. …”.

Tønder Lærerkreds

Tønder Lærerkreds fremhæver, at det er en ambitiøs og flot politik.

Man mener, det skal sikres, at der er ressourcer til at indfri målsætningerne. Dette kan ske ved at tildele ekstra ressourcer eller ved at sikre omfordeling af eksisterende opgaver.

Tønder Lærerkreds peger på, at det ikke er en bestyrelsesopgave at godkende handleplaner.

BUPL Sydjylland

BUPL bifalder, at Tønder Kommune sætter fokus på tidlig indsats, overgange, trivsel og chancelighed. BUPL mener, at disse overskrifter ikke kun bør italesættes i dagtilbud/skole sammenhæng men også i fritidssammenhæng. BUPL foreslår derfor fritidstilbud nævnt i Dagtilbuds- og Skolepolitikken.

Det er BUPLs forventning, at der afsættes tilstrækkelige ressourcer til implementering af politikken. Her er særligt videreuddannelse og kompetenceudvikling i fokus.

Det er BUPLs opfattelse, at politikken har for lidt fokus på faglighed og normering.

Handicaprådet

Handicaprådet ser positivt på den reviderede udgave og bakker op om de ændringer, der er foretaget.

[adresse] bestyrelse har valgt ikke at afgive høringssvar.

Forvaltningens forslag til ændringer
På baggrund af høringssvarene foreslår forvaltningen følgende ændringer:

Inkluderende, eksperimenterende lærings- og udviklingsmiljøer (side 4) flettes sammen med Læringsmiljøer (side 5). Således bliver der et indsatsområde mindre.

Under Indsatser (side 4) tilføjes -fælles for dagtilbuds- og skoleområdet. Således det tydeliggøres, at indsatserne her gælder begge områder.

Område- og skolebestyrelse skal godkende udarbejdede handleplaner for de enkelte indsatsområder (side 7) fjernes.

### Økonomi

Implementering af politikken sker inden for de eksisterende budgetter.

### Indstilling Direktøren for Børn, Unge og Social indstiller,

|  |  |
| --- | --- |
| at | den reviderede Dagtilbuds- og Skolepolitik godkendes, og |
| at | indstillingen videresendes til Kommunalbestyrelsen. |

Beslutning fra Børn- og Skoleudvalget, 11. marts 2024, pkt. 4:
Indstillingen anbefales.

### Beslutning

Indstillingen godkendt.